30. schôdza NR SR - 2.deň - B. popoludni
Dátum: 2025-02-05
Poslanec: Jakab, Július (SLOVENSKO)
Druh vystúpenia: Vystúpenie v rozprave

47. Ďakujem za slovo. Dámy a páni, teda po tretíkrát dnes. Budem sa venovať pozmeňujúcemu návrhu pána Zahorčáka, ktorý bol podaný dnes v absolútne zrýchlenom konaní a o ktorom neviete ani sami, o čom hlasujete. Vyzýval som niekoľkokrát, aby ste to vysvetlili, aby ste vysvetlili celému zákonodarnému zboru, o čom konkrétne tento pozmeňujúci návrh, ktorý sa venuje transakčnej dani, je, ktorý ani nepatrí k týmto zákonom. Na to, aby sme si povedali, v čom je tento pozmeňujúci návrh zlý, prosím, nalistujte si bod číslo 6 príklad číslo 2. Ja to prečítam ešte raz a poprosím, aby ste počúvali pozorne, prípadne si to čítajte spolu so mnou a, pán Zahorčák, nech sa páči, pokojne sa prihláste do faktickej poznámky, aby ste to odôvodnili, že teda čo tým myslíte. Subjekt, ktorý je daňovníkom, uhradí za daňovníka A... Poprosím kľud. (Rečník sa otočil smerom k predsedajúcemu.) Danko, Andrej, podpredseda NR SR Nech sa páči, pokračujte. Jakab, Július, poslanec NR SR Ďakujem pekne. Subjekt, ktorý je daňovníkom, uhradí za daňovníka A trikrát platbu vo výške 100-tisíc eur. Banka subjektu vyberie daň z finančných transakcií vo výške 120 eur. Tento subjekt preúčtuje náklady vo výške 300-tisíc eur daňovníkovi A. Daňovník A uhradí preúčtované náklady vo výške 300-tisíc eur subjektu, z prevodu ktorého mu banka vyberie daň z finančných transakcií vo výške 40 eur. Daňovník A identifikuje jednotlivé transakcie. V oznámení uvedie daň z finančných transakcií vo výške 120 eur, to sa rovná 3 x 40 eur. Daňovník A si zníži daň o 40 eur, ktoré už vybrala banka daňovníkovi A, a zároveň o 120 eur, ktoré už vybrala banka od subjektu. Daňovník A uvedie v oznámení dane z finančných transakcií v celkovej výške 120 eur - 120 eur - 40 eur = -40 eur, teda preplatok. Správca dane prijme celkovo dane z finančných transakcií vo výške 120 eur. Banka daňovníka podá oznámenie o výške dane z finančných transakcií 40 eur a banka subjektu podá oznámenie o výške dane z finančných transakcií 120 eur. A toto je to, čo ste schválili a čomu nerozumiete ani sami. A prosím každého jedného zo súčasnej koalície, ktorý o tom hlasoval, nech sa prihlási s faktickou poznámkou a nech vysvetlí, či hore médiám, alebo verejnosti, ktorá prišla, všetkým podnikateľom a celému ekonomickému sektoru na Slovensku, čo týmto konkrétne myslíte pri dani z finančnej transakcii. Pretože som to tu už hovoril, ani na školeniach ministerstva financií alebo finančnej správy nevedia pracovníci povedať, ako bude daň z finančných transakcií fungovať. Ja som si toto, čo som vám tu teraz čítal, zjednodušene nakreslil. Ospravedlňujem sa, vyzerá to asi tak, ako vyzerá tento váš pozmeňovák. (Rečník ukázal smerom do pléna hárok papiera so svojím nákresom.) V rýchlosti som si to narysoval, čo ste teda asi mysleli týmito všetkými prevodmi. V jednoduchosti, poslanci vládnej koalície, prosím vás, nehlasujte za to. To je jednoduchý záver. A teraz ten zložitejší. Pokiaľ je toto Národná diaľničná spoločnosť, ktorá súťažou určí niekoho, kto bude tú diaľnicu stavať a ten bude mať nejakého subdodávateľa a ten bude mať ďalších a ďalších, tak keď tento výherca bude platiť platby tých subdodávateľov a bude z toho odvádzať tú daň z finančných transakcií a potom to bude refakturovať tej Národnej diaľničnej spoločnosti, keď už tu máme pána ministra, aby mu to preplatila aj s nejakým ziskom, tak tam bude ďalšia finančná, teda daň z finančných transakcií. A táto Národná diaľničná spoločnosť okrem toho, že bude evidovať svoje, bude musieť evidovať aj všetky tisíce týchto transakcií medzi tými jednotlivými subdodávateľmi a bude musieť evidovať tú transakčnú daň a bude si ju musieť započítavať so svojou transakčnou daňou, krátiť, deliť. Tuná to máte, 120 – 120 – 40 je –40. Oni dajú 120, oni dajú –40 a, prosím vás, ešte k tomuto si prirátajte všetkých tých jednotlivých subsubdodávateľov, tých jednoduchých živnostníkov, ktorí tam sú. Toto ste práve teraz schválili a idete stlačiť gombík, aby ste to schválili znova. Tak mi, prosím vás, toto vysvetlite. A to nie je všetko. Okrem tejto džamáhíríje, ktorú ste tu práve teraz schválili, a poprosím pána Zahorčáka, nech nám to vysvetlí, tak okrem toho, že toto celé bude evidovať dajme tomu tá NDS-ka alebo ten prvý dodávateľ, alebo tí všetci subdodávatelia, že sa budú navzájom si to započítavať, že ani divá sviňa nebude vedieť, čo sa tam deje, tak okrem toho to bude evidovať a bude odovzdávať oznámenie o výške dane z finančných transakcií banka, v ktorej má účty NDS-ka, banka, v ktorej majú účty centrálni dodávatelia, banky, v ktorej majú účty subdodávatelia. A všetci títo to budú evidovať navzájom, si započítavať, kdesi odovzdávať a dávať nejaké oznámenia. Tak toto, prosím vás, je pozmeňovák pána Zahorčáka, ktorý ste pred chvíľou schválili. A tu sa môžme baviť o tom, že daň z finančných transakcií po vzore Venezuely, po vzore Maďarska, že neviete ju implementovať, nevie ministerstvo financií ju implementovať, ani finančná správa, neviete to odkontrolovať, tak tuná je normálne že takáto byrokratická úchylačina, som to nazval, kde normálne vidíte, zničíte firmy. A keď sa bavíme o výstavbe diaľnic, tak sa pýtam, že o koľko sa predĺži výstavba diaľnic kvôli tomuto? Koľko tam bude musieť byť tých ľudí, ktorí budú evidovať všetky tie vaše transakcie finančné a tú daň? A koľko to zaťaží banky a koľko to zaťaží tie firmy a tých malých, ktorí budú, ktorí budú pracovať pre tých veľkých? Tak toto je, dámy a páni, nielenže škodlivosť dane z finančnej transakcie, ale vy okolo toho robíte ešte takého, takú obludu byrokratickú, že ničíte slovenskú ekonomiku dvojnásobne, ako ste mali v pláne. Takže vás poprosím, vážení poslanci, všetci, ktorí ste za to hlasovali, prosím, teraz máte čas sa prihlásiť a vysvetliť nám, čo týmto pozmeňovákom myslíte, že ste ho dali na poslednú chvíľu, čo sa ním má vyriešiť, poprosím pána poslanca Zahorčáka, čo sa ním má vyriešiť, ako tie firmy teda to majú pochopiť, lebo to neviete vysvetliť ani vy, ani nikto vo vašom štátnom aparáte. Takže vás ešte raz žiadam, drahí kolegovia, ak to neviete vysvetliť, tak za to nehlasujte, ani také veci nepodávajte. Ďakujem veľmi pekne. (Potlesk.)